સરકારમાં ફાઇલોનો ભરાવો થાય તો કોર્ટ જેવી હાલત સર્જાય છે. સરકારના કેટલાક વિભાગો છે કે જેમાં ફાઇલો મહિનાઓ સુધી પડી રહે છે. રાજ્યના શહેરી વિકાસ, ગૃહ, આરોગ્ય, પંચાયત અને મહેસૂલ વિભાગમાં વર્ષોથી ફાઇલો પેન્ડીંગ રાખવાનો રિવાજ છે પરંતુ મહેસૂલમાં હવે કોઇ ફાઇલ પેન્ડીંગ નહીં રહે, કારણ કે મહેસૂલના અધિક મુખ્ય સચિવ પંકજકુમારે જિલ્લા કલેક્ટરોને ટ્વિટર હેન્ડલ આપ્યા પછી તેઓ ફાઇલોના નિકાલ માટે આગ્રહી બન્યા છે. સચિવાલયમાં જેને તુમાર નિકાલ ઝૂંબેશ કહે છે તે પેન્ડીંગ ફાઇલ ક્લિયરન્સને પંકજકુમારે એક અભિયાનના સ્વરૂપમાં શરૂ કર્યું છે. તેઓ કહે છે કે વિભાગમાં – ક્લિયર ઓલ—થવું જોઇએ. સ્ટેટલેવલ કમિટીમાં આવેલી રાજ્યભરની તમામ ફાઇલોનો નિકાલ કરવાનું તેમનું અભિયાન સફળ બની રહ્યું છે. તેમણે જિલ્લા કલેક્ટરોને પણ એવી સૂચના આપી છે કે પાંચ વર્ષ કે તેથી વધુ સમયથી પેન્ડીંગ રહેલી ફાઇલોનો ઝડપથી નિકાલ કરવો અને તેનો રિપોર્ટ સીધો ગાંધીનગર કરવાનો રહેશે. રાજ્યના અન્ય વિભાગો કે જેઓ ફાઇલ પેન્ડીંગ રાખે છે તેમના માટે આ એક ઉદાહરણિય પ્રયાસ છે.